Predkladacia správa
	Návrh zákona o sociálnom poistení sa predkladá na základe úlohy č. 5 na mesiac október 2001 Plánu legislatívnych úloh vlády Slovenskej republiky na rok 2001.
	Predkladaný návrh zákona s výnimkou príslušníkov Policajného zboru, Slovenskej informačnej služby, Národného bezpečnostného úradu, Zboru väzenskej a justičnej stráže, Železničnej polície, colníkov a profesionálnych vojakov predstavuje komplexné riešenie  prebudovania sociálneho zabezpečenia a utvorenie sociálne spravodlivého systému založeného na osobnej participácii občana, sociálnej solidarite a garancii štátu.
	Predložený návrh zákona vymedzuje sociálne poistenie ako základné sociálne poistenie, ktoré upravuje problematiku nemocenského poistenia, dôchodkového poistenia a úrazového poistenia, doplnkové dôchodkové poistenie podľa zákona Národnej rady Slovenskej republiky č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov  a sociálne zabezpečenie policajtov a profesionálnych vojakov podľa osobitného predpisu, sociálne zabezpečenie a výsluhové zabezpečenie, ktoré upravuje nadstavbu k základnému sociálnemu zabezpečeniu.
	Predloženým návrhom zákona sa zároveň napĺňa Programové vyhlásenie vlády Slovenskej republiky v časti „Sociálna politika“, okrem vytvorenia priestoru pre univerzálnosť základného sociálneho poistenia. Univerzálnosť je narušená z dôvodu uplatnenia zásadných pripomienok príslušných ústredných orgánov (Ministerstvo vnútra Slovenskej republiky, Ministerstvo obrany Slovenskej republiky, Ministerstvo spravodlivosti Slovenskej republiky, Slovenská informačná služba, Ministerstvo dopravy, pôšt a telekomunikácií Slovenskej republiky), ktoré požadovali riešiť sociálne zabezpečenie ich príslušníkov prostredníctvom osobitného systému sociálneho zabezpečenia.
	Z uvedených dôvodov sa súbežne s návrhom zákona o sociálnom poistení spracováva aj návrh zákona o sociálnom zabezpečení policajtov a vojakov.
	S ohľadom na uplatnenie zásadných pripomienok bol návrh zákona prepracovaný, doplnený aj o problematiku jednotného výberu poistného na poistenie v nezamestnanosti, príspevku do garančného fondu prostredníctvom Sociálnej poisťovne, čím sa realizuje návrh Svetovej banky podmieňujúcej poskytnutie pôžičky do sociálnej oblasti, a zaslaný na opakované skrátené pripomienkové konanie.
	Dopady navrhovaného zákona z pohľadu verejných financií sú uvedené osobitne v dopadoch na štátny rozpočet, na rozpočet Sociálnej poisťovne a Národného úradu práce.  Z pohľadu dopadov na štátny rozpočet ide o platby štátu za zákonom vymedzený okruh osôb na dôchodkové poistenie, ktoré v 2. polroku 2003 predstavujú 2 102 mil. Sk a v roku 2004 cca 4 493 mil. Sk. Počnúc 2. polrokom 2003 zákon nezakladá štátu povinnosť platiť poistné na nemocenské poistenie. Platby štátu na tzv. nesystémové dávky dôchodkového zabezpečenia spolu s ich dopadom na systém sociálnej pomoci vrátane invalidov z mladosti budú v 2. polroku 2003 zvýšené o cca 3 mil. Sk a v roku 2004 budú zvýšené o cca 25 mil. Sk. Platby Národného úradu práce za zákonom vymedzený okruh osôb na dôchodkové poistenie budú v 2. polroku 2003 predstavovať 785 mil. Sk a v roku 2004 cca 1 706 mil. Sk. Od účinnosti predkladaného zákona Národnému úradu práce zaniká povinnosť platiť poistné na nemocenské poistenie. Predkladaný návrh zákona v 2. polroku 2003, pri schválení alternatívy 1 predlžovania dôchodkového veku, zníži deficit Sociálnej poisťovne o 164 mil. Sk  a pri schválení alternatívy 2 sa zvýši deficit Sociálnej poisťovne o 238 mil. Sk. Deficit Sociálnej poisťovne v roku 2004 sa zvýši o 581 mil. Sk pri  alternatíve 1, resp. o 1 270 mil. Sk pri alternatíve 2.
Pri vyčíslení dopadov návrhu zákona je potrebné brať do úvahy najmä dopady vyčíslené ako % HDP v strednodobom a dlhodobom časovom horizonte, t. j. cca do roku 2025 a 2085, z ktorých jednoznačne vyplýva zmierňovanie deficitov podľa návrhu zákona oproti súčasnému stavu.
V uznesení vlády Slovenskej republiky č. 790/2001 z 30. augusta 2001 k návrhu štátneho rozpočtu na rok 2002 vláda Slovenskej republiky súhlasila s vyčlenením 55 mld. Sk, ktoré sa získajú z privatizácie Slovenského plynárenského priemyslu, a.s. na finančné zabezpečenie realizácie Koncepcie reformy sociálneho poistenia v Slovenskej republike. Uvedené prostriedky budú využité na vybudovanie a  nábeh zmiešaného systému financovania dôchodkového poistenia. V predmetnom  uznesení bolo ministrovi práce, sociálnych vecí a rodiny Slovenskej republiky uložené čerpať v roku 2002 výdavky kryté prevzatým vládnym úverom od Svetovej banky na účely financovania Projektu riadenia sociálnych dávok do sumy 350 mil. Sk, čo taktiež úzko súvisí s realizáciou prác na reforme sociálneho poistenia. 
Prijatie predkladaného návrhu zákona je predpokladom pre uskutočnenie ďalších cieľov obsiahnutých v organizačnom harmonograme realizácie Koncepcie reformy sociálneho poistenia v Slovenskej republike vyúsťujúcich do návrhu zákona, ktorým sa  zavedie zmiešaný systém financovania dôchodkového poistenia s účinnosťou od 1. januára 2004. 
Návrh zákona bol prerokovaný v Rade ministra na reformu sociálneho poistenia a jej odbornom orgáne Pracovnej skupine na reformu sociálneho poistenia a v Rade vlády Slovenskej republiky pre problematiku občanov so zdravotným postihnutím. Osobitné rokovania na úrovni ministra práce, sociálnych vecí a rodiny Slovenskej republiky boli uskutočnené s Konfederáciou odborových zväzov Slovenskej republiky a Asociáciou zamestnávateľských zväzov a združení Slovenskej republiky.
	Vybrané problémové oblasti – vyrovnávanie dôchodkového veku a zvyšovanie dôchodkov boli pred zapracovaním do návrhu zákona prerokované aj vo vláde Slovenskej republiky. V prvom prípade išlo o súvis so spoluprácou s Medzinárodným menovým fondom na báze monitorovacieho programu Staff Monitored Program, kde k  „Harmonogramu vyrovnávania veku odchodu do dôchodku žien a mužov“ bolo prijaté uznesenie vlády č. 941/2001 z 3. októbra 2001, a v druhom prípade v súvislosti s prípravou štátneho rozpočtu k materiálu Slovenskej republiky „Návrh valorizácie dôchodkov v súvislosti s prípravou štátneho rozpočtu na roky 2001, 2002 a postupu na nasledujúce roky“, ku ktorému bolo prijaté uznesenie vlády Slovenskej republiky č. 911/2001 z 26. septembra 2001.
	Návrh zákona prerokovala Legislatívna rada vlády Slovenskej republiky 29. januára 2002 a odporučila po zapracovaní pripomienok Sekretariátu Legislatívnej rady vlády Slovenskej republiky a Legislatívnej rady vlády Slovenskej republiky predložiť na rokovanie vlády Slovenskej republiky nové znenie tak, aby sociálne poistenie ako kodexový zákon bol predložený samostatne.
	Návrh zákona bol predmetom rokovania Rady hospodárskej a sociálnej dohody Slovenskej republiky 25. januára 2002. Z jej záverov vyplynulo, že rada hospodárskej a sociálnej dohody Slovenskej republiky nedospela k dohode.
	Z dôvodu potreby doriešenia niektorých zásadných pripomienok tak zo strany Konfederácie odborových zväzov Slovenskej republiky, ako aj zo strany Asociácie zamestnávateľských zväzov a združení Slovenskej republiky bolo dohodnuté rokovanie na úrovni expertov.
	Na tomto rokovaní došlo k dohode s Asociáciou zamestnávateľských zväzov a združení Slovenskej republiky.
	Rada hospodárskej a sociálnej dohody prerokovala návrh zákona opätovne 1. februára 2002. Napriek tomu, že Ministerstvo práce, sociálnych vecí a rodiny Slovenskej republiky akceptovalo viaceré pripomienky Konfederácie odborových zväzov Slovenskej republiky ich zapracovaním do návrhu zákona, Rada hospodárskej a sociálnej dohody Slovenskej republiky nedospela k dohode z dôvodu nesúhlasu Konfederácie odborových zväzov Slovenskej republiky s predloženým návrhom zákona.
	Návrh zákona prerokovala  11. februára 2002 Porada ekonomických ministrov. Z jej záverov vyplynuli odporúčania pri prerokovaní návrhu zákona vo vláde Slovenskej republiky:
-	vrátiť sa k univerzalite v základnom sociálnom poistení,
-	schváliť   I. alternatívu vyrovnávania dôchodkového veku,
-	prehodnotiť dĺžku prechodného obdobia, počas ktorého sa bude vykonávať porovnávací prepočet výšky dôchodkov podľa starej a novej konštrukcie,
-	upraviť poskytovanie nemocenského zamestnávateľom tak, ako bolo navrhované v návrhu zákona predloženého do pripomienkového konania.
Návrh zákona bol zaslaný na pripomienky. Pripomienky zaslali všetky pripomienkujúce orgány.